Sygehusledelsen på Regionshospital Nordjylland i Thisted har lavet et nyt udspil, der forandrer intensivafsnittet i Thisted. Noget, den lokale støtteforening, "Fremtidens Akutsygehus i Thisted", aldeles ikke bryder sig om. - Timingen er forfærdelig dårlig, og den proces, man har sat i gang, er forfærdelig skadelig for sygehuset, siger formand Erik Holm. Det er ikke første gang, der er uro i forhold til sygehuset i Thisted. Derfor opfordrer foreningen det nordjyske regionsråd til at slå bak. - Stop det nu og koncentrer indsatsen om at få lavet et fuldt udbygget akutsygehus igen, forklarer han. Thisted Kommunes nye borgmester bakker støtteforeningen op. - Vi bliver bekymrede over, at nu er man i gang med noget, som giver usikkerhed både for borgerne, men også for personale og på den måde, man skal arbejde på deroppe, siger den socialdemokratiske Ulla Vestergaard. Regionsrådsformand til kritikere: Lad være med at skabe utryghed Ulla Astman (S), der er formand for Region Nordjylland, opfordrer de lokale skeptikere til at slå koldt vand i blodet. - Jeg synes, man skal lade være med at skabe en masse utryghed omkring, hvad man tror og frygter, der kan blive beslutningen, når der er ikke er besluttet noget. Man får det til at lyde som om, der er truffet en beslutning. Det bliver jeg nødt til kraftigt at understrege: Det er der ikke, siger hun. Thisted har ét af landets mindste akutsygehuse og dækker et område med cirka 85.000 indbyggere.

Referat:
En lokal støtteforening hilser ikke et nyt udspil fra ledelsen på sygehuset i Thisted velkomment. Tværtimod.